एक्सीलेंस स्कूल के स्टूडेंट्स पढाई के साथ सीख रहे सेल्फ डिफेंस के गुर
भोपाल। राजधानी के सुभाष उत्कृष्ट विद्यालय (एक्सीलेंस स्कूल) के स्टूडेंट पढ़ाई के साथ सेल्फ डिफेंस के गुर भी सीख रहे हैं। सेना के रिटायर्ड सूबेदार सुखदेव दरवाई छात्र-छात्राओं को सेल्फ डिफेंस की शिक्षा दे रहे हैं। केंद्र के स्किल इंडिया प्रोग्राम के तहत स्कूल में इसके लिए अलग से सिक्योरिटी एजूकेशन व आईटी के लिए 40-40 मिनट का पीरियड लगता है, जिसमें लगभग 300 छात्र-छात्राएं प्रशिक्षण ले रहे हैं। स्टूडेंट्स पढ़ाई के साथ सशक्त हों, किसी आपदा के समय स्वयं की सुरक्षा के लिए तैयार रहें। इसके लिए केंद्र सरकार द्वारा स्किल इंडिया प्रोग्राम शुरू किया गया है। इसके तहत प्रदेश में कक्षा 9वीं से 12वीं तक वोकेशनल कोर्स शुरू किया गया है। इसका उद्देश्य छात्रों में विशेष कौशल को विकसित कर उसे आत्मनिर्भर बनाना है। इसके लिए आईटी-आईटीईएस, सिक्योरिटी, बैंकिंग-वित्तीय सेवा, सौंदर्य-देखभाल जैसी ट्रेड संचालित हैं। एक्सीलेंस स्कूल में इनमें से दो ट्रेड सिक्योरिटी व आईटी संचालित की जा रही है। इसमें 150- 150 स्टूडेंट प्रशिक्षण ले रहे हैं। छात्र ट्रेड में दक्ष हो सकें, इसके लिए नियमित कक्षाओं के अतिरिक्त माह में दो अतिथि व्याख्यान कराए जाते हैं, जिसमें विषय विशेषज्ञों को आमंत्रित किया जाता है। तीन माह में औद्योगिक भ्रमण और 15 दिन की आॅन जॉब ट्रेनिंग दी जाती है।
अंकसूची में विशेष योग्यता
सिक्योरिटी व आईटी की ट्रेनिंग लेने वाले स्टूडेंट्स की मार्कशीट में दोनों ही ट्रेडों को अंकित किया जाता है। सरकारी स्कूलों में मध्यम वर्गीय छात्र पढ़ते हैं। ऐसी स्थिति में यह छात्र- छात्राएं 12वीं करने के बाद स्वयं का रोजगार या फिर किसी नौकरी में आवेदन कर सकते हैं। इस ट्रेनिंग का लाभ स्वरोजगार या नौकरी में छात्रों को मिलेगा।